  Майя Бывальцева Удмуртиын «Бадӟым удмурт диктант» ужрадлы йылпумъянъёс лэсьтӥзы. Александр Шкляевлэсь Кузебай Герд сярысь текстсэ чик янгышъёстэк гожтӥз 85 адями, веразы ивортодэтъя «Удмуртия» агентстволы радъясьёс. Удмурт кылын шонер гожъяськыны быгатэмез эскерон 31-тӥ южтолэзе нимаз кылдытэм площадкаосын но радио пыр радъямын вал. Ужрадэ оглом 2 сюрс 531 адями пыриськиз. Ӵошатон вылысь, кылем арын диктантэз 755 мурт гожтӥз, но соку текстэз радио пыр гинэ лыдӟизы. Туэ нимысьтыз радъям площадкаосын 2 сюрс 27 адями удмурт кылъя тодонлыкъёссэ эскериз, со пӧлысь 79 адями 100 балл басьтӥз, вераз Удмуртиысь йӧскалык политикая министерствоысь валтӥсь ӧнерчи Елизавета Ложкина. Диктант гожтон интыос, Удмуртиын сяна, мукет улосвылъёсын но радъямын вал. Башкириын, Татарстанын, Мари-Турек ёрос Марий Эл Элькун, Пермь улосвылысь Чернушинский район вал. <…> Тужгес пиналэз пыриськись 7 аресъем вал — Ижкарын Кузебай Герд нимо гимназиын гожтӥз Елизавета Ложкина, Удмуртиысь йӧскалык политикая министерствоысь валтӥсь ӧнерчиТекстэз радио пыр лыдӟем улсын диктантэз гожтӥз 504 адями. Со пӧлысь 6 муртлы 100 балл пуктэмын, вераз ужъёсты эскерон понна кылкутӥсь, Удмурт кун университетысь дышетӥсь Ольга Стрелкова. 100 баллы, янгышъёстэк, гожтӥллям 6 мурт — Дэбес ёрос Котегурт, Ува ёрос Узей-Тукля, Башкириын Нефтекамск, Шаркан ёрос Зар-Вишур, Ува ёрос Булай гурт, Балезино. <…> 100 балл берло вакытэ воксё ӧй вал, 98 мар луылэ вал Ольга Стрелкова, Удмурт кун университетысь дышетӥсьСолэн кылъёсызъя, диктантлэн текстэз туж капчигес вал, предложениос но вакчиесьгес вал, озьы ке но, шуг интыосыз пумиськылӥзы. «Туэ трос янгышъёс пумиськизы собственной нимъёсты гожтонын, котьку сямен — прямой речез гожтонын, орфографиез учконо ке — тросгес адӟиське э, е букваосты умойтэм гожтон, и точкаосын но и точкаостэк», —валэктӥз ужъёсты эскерись. Озьы ик солэн верамезъя, туэ диктантэз радио пыр гожтэмъёслэн географизы сюбеггес луиз. Со интыосын площадкаос кылдытэмен герӟаськемын, дыр, лыдъя Стрелкова. «Азьло луо вал Екатеринбург но, кунгож сьӧрысь но луыло вал, туэ сыӵеосыз ӧвӧл. Выль пумиськиз Башкирия — Нефтекамск, нош ик вань Санкт-Петербург, но мукет сыӵе аспӧртэмлыко интыосты пусйыны уз луы ни, жаляса верано», — шуиз со. «Бадӟым удмурт диктант» ужрадэ пыриськемъёс ваньзы ик арлыдзэс ӧз ке но пусъе, та ласянь но лыдпусъёсты шараяны луэ. 10 аресозь — 25 мурт гинэ, со 1 процент; 10–14 аресъемъёс — 380 кузя, со 15 процент пала луэ, 15–17 аресъемъёс — 400 пала адями, озьы ик 18–35 аресъемъёс 405 шуыса пусъемын мынам, нош самой сыӵе бадӟым лыдпус 36–60 аресъемъёс, сыӵеосыз 1 сюрс 31 адями — 40,7 процентэз Елизавета Ложкина, Удмуртиысь йӧскалык политикая министерствоысь валтӥсь ӧнерчиОльга Стрелкова ватсаз, радио пыр диктант гожтэмъёс пӧлын дас адями 80 ареслэсь арлыдогес вал, нош тужгес пересез луэм Шаркан ёросысь Вортча гуртын улӥсь — солы 89 арес. Тужгес пиналэз — Вавож ёросысь 8 аресъем нылаш, со диктантэз 81 баллы гожтыны быгатэм. Ватсалом, «Бадӟым удмурт диктант» ужрадлы йылпумъянъёсты но диктантлэсь текстсэ «Мынам Удмуртие» телерадиокомпанилэн но Удмуртиысь йӧскалык политикая министерстволэн сайтъёсысьтызы учкыны луоз. Тегъёс: Мерлык Лулчеберет Ижкар Удмуртия удмурткыл Бадӟымудмуртдиктант  